SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 34

**2019. gada 9. aprīlī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Jānis Ādamsons**

**Raimonds Bergmanis**

**Ivans Klementjevs**

**Ainars Latkovskis**

**Mārtiņš Staķis**

uzaicinātie:

* Iekšlietu ministrijas Personāla vadības un administratīvā departamenta direktore **Daiga Piebalga**;
* Aizsardzības ministrijas Tiesību aktu nodaļas vadītājas vietniece **Marina Baltā**;
* Aizsardzības ministrijas Valsts aizsardzības militāro objektu un iepirkumu centra Juridiskās un iepirkumu nodrošinājuma departamenta vadītāja **Ligita Dzenīte**;
* Aizsardzības ministrijas Nodrošinājuma politikas un aizsardzības investīciju departamenta Nodrošinājuma stratēģijas nodaļas vadītāja **Diāna Baranova**;
* Aizsardzības ministrijas Nacionālo bruņoto spēku Apvienotā štāba Nodrošinājuma departamenta priekšnieks, Pulkvežleitnants **Kaspars Miezītis**;
* Aizsardzības ministrijas Nacionālo bruņoto spēku Apvienotā štāba Operatīvās plānošanas departamenta Kaujas atbalsta pārvaldes priekšnieks **Ģirts Savins**;
* Iekšlietu ministrijas Nozares politikas departamenta Politikas izstrādes nodaļas vecākais referents **Sandis Barks**;
* Iekšlietu ministrijas Pilsonības un migrācijas lietu pārvaldes priekšnieka vietniece **Maira Roze**;
* Iekšlietu ministrijas Pilsonības un migrācijas lietu pārvaldes Migrācijas nodaļas vadītāja **Ilze Briede**;
* Valsts robežsardzes Juridiskās nodaļas priekšnieka pienākumu izpildītājs kapteinis **Jānis Voitehovičs**;
* Ekonomikas ministrijas Analītiskā dienesta vadītāja **Dace Zīle**;
* Ekonomikas ministrijas Uzņēmējdarbības konkurētspējas departamenta direktors **Kristaps Soms**;
* Tieslietu ministrijas Valststiesību departamenta Administratīvo tiesību nodaļas jurists **Uldis Rudziks**;

**Citas personas:**

**Saeimas Juridiskā biroja vecākā juridiskā padomniece Līvija Millere un vecākā juridiskā padomniece Lilita Vilsone**

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Inese Silabriede, Daina Sunepa un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

1. **Grozījums Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (Nr.237/Lp13) 2. lasījums.**
2. **Grozījumi Nacionālo bruņoto spēku likumā (Nr. 240/Lp13) 2. lasījums.**
3. **Grozījumi Imigrācijas likumā (Nr.208/Lp13) 2.lasījums.**

*Izskatāmie dokumenti:*

*1. Ekonomikas ministrijas 28.02.2019, vēstule Nr. 3.3-1/2019/1073 (Saeimas reģistra Nr.2/597-13/19);*

*2. Iekšlietu ministrijas 01.03.2019. vēstule Nr.1-28/558 (Saeimas reģistra Nr.2/619-13/19);*

*3. Ekonomikas ministrijas 28.03.2019, vēstule Nr. 3.3-1/2019/1739 (Saeimas reģistra Nr.2/891-13/19);*

*4. Iekšlietu ministrijas 20.03.2019. vēstule Nr.1-28/726 (Saeimas reģistra Nr.2/793-13/19);*

*5. Finanšu ministrijas 07.03.2019. vēstule Nr.4.1-11/5/1089 (Saeimas reģistra Nr.2/664-13/19);*

*6. Valsts policijas 11.02.2019. vēstule Nr. 20/77753 (Saeimas reģistra Nr.2/373-13/19);*

*7. Saeimas deputātu R.Kola, J.Dombravas, J.Iesalnieka, I.Rībenas un R.Jansona 28.02.2019. vēstule Nr. 111.8/5-6-13/19.*

J.Rancāns atklāj sēdi, iepazīstina ar izskatāmo darba kārtību un uzaicinātajām personām.

**1. Grozījums Iekšlietu ministrijas sistēmas iestāžu un   
Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (Nr. 237/Lp13) 2. lasījums.**

J.Rancāns informē, ka par izskatāmo likumprojektu otrajam lasījumam priekšlikumi nav saņemti. Aicina komisiju atbalstīt likumprojektu otrajam lasījumam un noteikt priekšlikumu iesniegšanas termiņu trešajam lasījumam – 5 dienas.

*Deputātiem nav iebildumu.*

**LĒMUMS:**

**-** atbalstītlikumprojektu “Grozījums Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā”(Nr.237/Lp13) un virzīt izskatīšanai Saeimas sēdē otrajā lasījumā;

- noteikt priekšlikumu iesniegšanas termiņu trešajam lasījumam – 5 dienas.

**2. Grozījumi Nacionālo bruņoto spēku likumā (Nr.240/Lp13) 2. lasījums.**

J.Rancāns informē, ka par izskatāmo likumprojektu saņemti 3 Saeimas Juridiskā biroja priekšlikumi. Aicina tos izskatīt. Dod vārdu Juridiskā biroja pārstāvei.

Nr. 1 – **Saeimas Juridiskā biroja priekšlikums – izslēgt likumprojekta 1. panta 1. daļu.**

****L.Millere** izskaidro priekšlikumu, iesaka citu risinājumu.**

M.Baltā informē, ka Aizsardzības ministrijai (turpmāk – AM) nav iebildumu.

*Deputātiem nav iebildumu.*

**Komisija nolemj atbalstīt priekšlikumu Nr.1.**

Nr. 2 – **Saeimas Juridiskā biroja priekšlikums – papildināt likuma 4.1 pantu ar (6) daļu dotajā redakcijā.**

Nr. 3 – **Saeimas Juridiskā biroja priekšlikums – izslēgt likumprojekta 2. panta 1. daļu.**

****L.Millere** paskaidro, ka 2. un 3. priekšlikumi ir zināmā mērā saistīti. Pamato piedāvātā priekšlikuma nepieciešamību.**

****M.Baltā** atbalsta priekšlikumu Nr. 2, bet iesaka veidot citu 6.1 panta pirmās daļas 14.punkta redakciju.**

*Notiek diskusija par priekšlikumu. Viedokļus izsaka L.Millere, M.Baltā, J.Rancāns, R.Bergmanis, J.Ādamsons, I.Klementjevs un A.Latkovskis. Deputāti un uzaicinātās personas vienojas, ka šis pants tiks precizēts trešā lasījuma redakcijā.*

M.Staķis informē, ka uz trešo lasījumu ministrija iesniegs arī tehniskus grozījumus.

*Deputāti vienbalsīgi atbalsta priekšlikumu Nr. 2.*

**Komisija nolemj atbalstīt priekšlikumu Nr.2.**

J.Rancāns aicina balsot par priekšlikumu Nr. 3.

*Balsojums: par – 6; pret - 0; atturas – 2.*

**Komisija nolemj atbalstīt priekšlikumu Nr.3.**

J.Rancāns aicina atbalstīt likumprojektu otrajam lasījumam un noteikt priekšlikumu iesniegšanas termiņu trešajam lasījumam – 2 nedēļas.

*Deputātiem nav iebildumu.*

**LĒMUMS:**

**-** atbalstītlikumprojektu “Grozījumi Nacionālo bruņoto spēku likumā”(Nr.240/Lp13) un virzīt izskatīšanai Saeimas sēdē otrajā lasījumā;

- noteikt priekšlikumu iesniegšanas termiņu trešajam lasījumam – 2 nedēļas.

**3. Grozījumi Imigrācijas likumā (Nr.208/Lp13) 2. lasījums.**

J.Rancāns informē, ka sākotnēji šis likumprojekts tika iesniegts administratīvās atbildības un sodu regulējuma noteikšanai (dekodifikācijas pakete), bet priekšlikumi tika iesniegti arī par citiem aktuāliem imigrācijas jautājumiem. Atzīmē, ka šobrīd Saeimas apritē ir arī komisijas noraidītais otrs likumprojekts “Grozījumi Imigrācijas likumā” (Nr.244/Lp13). Ierosina apsvērt iespējas sadalīt šodien izskatāmo likumprojektu, pievienojot daļu grozījumus otram likumprojektam, vai arī veidot atsevišķu komisijas likumprojektu.

E.Šnore iesaka neko negrozīt, bet pēc kārtas izskatīt priekšlikumus.

*Deputāti debatē par procedūras jautājumiem.*

J.Rancāns informē, ka par izskatāmo likumprojektu saņemti 15 priekšlikumi. Aicina tos izskatīt. Dod vārdu Ekonomikas ministrijas (turpmāk – EM) pārstāvjiem.

**Nr. 1** – Ekonomikas ministrijas parlamentārā sekretāra K.Bergana-Berģa priekšlikums: papildināt 1.panta ceturto daļu aiz vārdiem “kvalificēts riska kapitāla investors” ar vārdiem “agrīnas stadijas riska kapitāla ieguldījums”.

**K.Soms** informē komisiju par šī un pārējo EM priekšlikumu nepieciešamību. Tiek demonstrēta arī prezentācija. Uzsver, ka šo priekšlikumu rezultātā tiktu atvieglota kārtība saņemt termiņuzturēšanās atļauju (turpmāk – TUA) ārzemniekam, kuš Latvijā plāno dibināt jaunuzņēmumu – kapitālsabiedrību ar augstas izaugsmes potenciālu, kuras pamatdarbība ir saistīta ar mērogojamu biznesa modeļu un inovatīvu produktu izstrādi, ražošanu vai attīstību. Atsaucas uz pozitīvo Igaunijas pieredzi, t.sk., īpašo programmu “Igaunijas jaunuzņēmumu vīza”.

Minētie grozījumi piedāvā alternatīvu modeli, kurā Pilsonības un migrācijas lietu pārvalde (turpmāk – PMLP) sadarbībā ar Latvijas Investīciju un attīstības aģentūru (turpmāk – LIAA), kas vienlaikus ir Jaunuzņēmumu darbības atbalsta likuma administrējošā iestāde, izvērtē minētā ārvalstnieka plānotās komercdarbības atbilstību jaunuzņēmuma būtībai. Šo likumdošanas iniciatīvu realizācijas rezultātā tiktu radīta elastīgāka un pieejamāka vide komercdarbības veicējiem, kuri nav Eiropas Savienības (ES) dalībvalstu pilsoņi, tādējādi tiktu radīti arī labvēlīgi apstākļi Latvijas tautsaimniecības vides uzlabošanai.

*Notiek diskusija. E.Šnore, J.Rancāns R.Bergmanis un M.Staķis uzdod precizējošus jautājumus, saņem EM pārstāvju skaidrojumus. Tiek apspriesta arī Igaunijas salīdzinošā pieredze.*

**J.Rancāns** dod vārdu Iekšlietu ministrijas (turpmāk – IeM) pārstāvjiem.

**M.Roze** informē, ka pagaidām PMLP pieredze jaunuzņēmumu lietās ir maza; ir bijušas tikai 9 TUA Krievijas, Ēģiptes un Baltkrievijas investoriem. PMLP šajos gadījumos vienmēr prasa LIAA atzinumu, uz kā pamata arī tiek pieņemts lēmums. Atsaucas uz Igaunijas pieredzi. Atbalsta priekšlikumu.

**J.Ādamsons** aicina atbalstīt EM priekšlikumu.

**J.Rancāns** vēlas dzirdēt arī Juridiskā biroja viedokli.

**L.Vilsone** atzīmē, ka šis priekšlikums ir saistīts ar Jaunuzņēmumu darbības atbalsta likumā lietoto terminoloģiju. Atbalsta priekšlikumu.

**Komisija nolemj atbalstīt priekšlikumu Nr.1.**

**Nr. 2** – Iekšlietu ministrijas parlamentārā sekretāra A.Blumberga priekšlikums: likumprojekta 1.panta (likuma 2.1) jauna redakcija.

**Nr. 3** – **Saeimas Juridiskā biroja priekšlikums:** likumprojekta 1.panta (likuma 2.1) jauna redakcija.

*Tiek uzsākta diskusija par šiem priekšlikumiem, bet komisija vienojas par atbalstu izlemt pēc IeM priekšlikumu Nr.10, Nr.11 un Nr.12 izskatīšanas.*

**Nr. 4** – deputāta E.Šnores priekšlikums: izslēgt 23. panta pirmās daļas 29. un 30.punktu.

**Nr. 5** – deputātu R.Kola, J.Dombravas, J.Iesalnieka, I.Rībenas un R.Jansona priekšlikums: izslēgt 23. panta pirmās daļas 29.punktu.

**Nr. 6** – deputātu R.Kola, J.Dombravas, J.Iesalnieka, I.Rībenas un R.Jansona priekšlikums: izslēgt 23. panta pirmās daļas 30.punktu.

**J.Rancāns** dod vārdu E.Šnorem.

**E.Šnore** informē, ka viņš ir pilnvarots runāt arī par priekšlikumiem Nr.5 un Nr.6, kuri ir identiski ar viņa iesniegto priekšlikumu. Uzsver, ka šie priekšlikumi atbilst Nacionālās apvienības politiskajām nostādnēm, informē par savas partijas nostāju TUA jautājumā. Atsaucas uz Eiropas Komisijas 23. janvāra ziņojumu par to, ka pilsonības un TUA tirgošanas shēmas vairākās ES valstīs rada apdraudējumu. Uzsver nepieciešamību stiprināt Latvijas reputāciju, jo šādi skandāli nes līdzi arī finansiālus zaudējumus. ES nerekomendē dalībvalstīm nodarboties ar šādu biznesu.

*Notiek diskusija. E.Šnore, R.Bergmanis, J.Ādamsons, M.Roze, A.Latkovskis, K.Soms, I.Klementjevs, J.Rancāns un D.Zīle apspriež priekšlikumu, kā arī ar to saistītos drošības un finansiālos aspektus. EM pārstāvji prezentācijā demonstrē TUA pieteikumu skaita un investīciju apjoma samazināšanos pēdējos gados. Tiek apspriesta arī iespēja samazināties līdzekļu apjomam jauno ģimeņu mājokļa fondā.*

**J.Rancāns** dod vārdu L.Vilsonei par Juridiskā biroja viedokli, ja komisija atbalsta E.Šnores priekšlikumu.

**L.Vilsone** uzsver, ka lēmuma pieņemšana par šiem priekšlikumiem ir deputātu politiskās izšķiršanās jautājums. Norāda uz atbilstošu pārejas noteikumu nepieciešamību pozitīva komisijas lēmuma gadījumā. Pamatojoties uz iepriekš atbalstītajām normām, ir aizsākušies procesi, tādēļ ir nepieciešams pārejas laiks to noslēgšanai.

**J.Rancāns** rezumē diskusijā izskanējušos viedokļus un aicina, balsojot pieņemt lēmumu.

*Balsojums par priekšlikumu Nr.4: par – 2; pret – 3; atturas – 3. Priekšlikumi Nr.5 un Nr.6 nav balsojami, jo ir identiski.*

**Komisija nolemj neatbalstīt priekšlikumus Nr.4, Nr.5 un Nr.6.**

**Nr. 7** – Ekonomikas ministrijas parlamentārā sekretāra K.Bergana-Berģa priekšlikums: likuma 23. panta pirmās daļas 33.punkta ievaddaļas jauna redakcija.

**Nr. 8** – Ekonomikas ministrijas parlamentārā sekretāra K.Bergana-Berģa priekšlikums: likuma 23. panta pirmās daļas 33.punkta b) apakšpunkta jauna redakcija.

**L.Vilsone** uzdod EM pārstāvjiem precizējošus jautājumus par priekšlikumiem Nr.7 un Nr.8.

**D.Zīle** sniedz skaidrojumu.

*Notiek diskusija. L.Vilsone, K.Soms, D.Zīle, J.Rancāns, R.Bergmanis un E.Šnore apspriež priekšlikumus Nr.7 un Nr.8, kā arī akcentē iespējamos kontroles mehānismus gadījumos, kad jaunuzņēmumu investori gada laikā neizpilda noslēgtās ieguldījumu saistības. Tiek apspriesti dažādi Jaunuzņēmumu darbības atbalsta likuma aspekti un to saistība ar Imigrācijas likuma regulējumu.*

**J.Rancāns** aicina pieņemt lēmumu balsojot par priekšlikumu Nr.7.

*Balsojums: par – 5; pret – 0; atturas – 2.*

**Komisija nolemj atbalstīt priekšlikumu Nr.7.**

**J.Rancāns** aicina pieņemt lēmumu balsojot par priekšlikumu Nr.8.

*Balsojums par priekšlikumu Nr.8: par – 5; pret – 0; atturas – 1.*

**Komisija nolemj atbalstīt priekšlikumu Nr.8.**

**Nr. 9** – Iekšlietu ministrijas parlamentārā sekretāra A.Blumberga priekšlikums: izslēgt 38.panta otro daļu.

**J.Rancāns** dod vārdu IeM pārstāvjiem.

**M.Roze** paskaidro, ka šis priekšlikums ir vēlme atteikties no likumā noteiktā uzdevuma sagatavot un iesniegt Saeimā ikgadējo ziņojumu par Imigrācijas likuma 23. panta pirmās daļas 3., 28., 29., 30. un 31.punktā paredzēto noteikumu praktiskās īstenošanas gaitu, rezultātiem un ietekmi. Šī ziņojuma sagatavošana ir darbietilpīgs process, kurā iesaistās 10 valsts un pašvaldību iestādes; tam tiek patērēts liels administratīvais resurss. Procesa beigās ziņojumā ietvertie rezultāti vairs nav aktuāli. M.Roze atzīmē PMLP gatavību pēc aicinājuma sniegt nepieciešamo rīcībā esošo statistiku. Arī valsts drošības iestādes un EM atbalsta šādu kārtības maiņu.

**D.Zīle** atzīmē šī ziņojuma sagatavošanas nelietderību, jo tajā ietverti tikai 0,6% visu investīciju ieguldījumi Latvijā.

*Notiek diskusija. E.Šnore, J.Ādamsons un A.Latkovskis iebilst pret IeM priekšlikumu; uzsver, ka ziņojumā ietvertā informācija ir nozīmīga lēmumu pieņemšanai Saeimā. L.Vilsone atzīmē, ka ziņojums ir parlamentārās kontroles līdzeklis; diskusija var būt par aktuālās informācijas apjomu un konkrētiem aspektiem.*

**J.Rancāns** aicina pieņemt lēmumu balsojot.

*Balsojums: par – 2; pret – 4; atturas – 2.*

**Komisija nolemj neatbalstīt priekšlikumu Nr.9.**

**Nr. 10** – Iekšlietu ministrijas parlamentārā sekretāra A.Blumberga priekšlikums: likumprojekta 3. panta – IX1 nodaļas “Administratīvā atbildība imigrācijas jomā un kompetence sodu piemērošanā” jauna redakcija.

**Nr. 11** – **Saeimas Juridiskā biroja priekšlikums: ieteikumi** likumprojekta 3. panta – IX1 nodaļas “Administratīvā atbildība imigrācijas jomā un kompetence sodu piemērošanā” redakcijai.

***Deputāti diskutē par abu priekšlikumu apspriešanas kārtību.***

**L.Vilsone** iesaka skatīt abus priekšlikumus vienlaicīgi, izdebatējot atsevišķi katru pantu. Uzsver, ka šī nodaļa ir izskatāmā likumprojekta sākotnējais mērķis – administratīvo pārkāpumu kodifikācijas sistēmas maiņa imigrācijas jomā.

*Deputātiem nav iebildumu.*

**J.Rancāns** aicina apspriest nodaļas nosaukumu un Juridiskā biroja ieteiktos grozījumus.

**L.Vilsone** paskaidro ieteikumu – ietvert nosaukumā vārdu “administratīvo”. Iesaka šo priekšlikumu izteikt kā komisijas priekšlikumu.

*Deputātiem nav iebildumu par nodaļas nosaukuma maiņu.*

**J.Rancāns** aicina apspriest 68.1 pantu. Atzīmē, ka tajā nav izmaiņu, salīdzinot ar pirmā lasījuma redakciju. Aicina apspriest 68.2 pantu.

**L.Vilsone** iebilst pret vārdu “derīga dokumenta” lietojumu visos gadījumos. Uzskata, ka šāds termins nav pielietojams gadījumos, kad personai vispār nav dokumentu.

*Notiek diskusija. PMLP pārstāves uzskata, ka piedāvātais formulējums ietver arī gadījumus, kad dokumenta nav vispār. J.Rancāns, J.Ādamsons un IeM pārstāvji izsaka par to viedokļus. J.Ādamsons uzskata, ka ir nepieciešams konkretizēt robežšķirtni starp administratīvo un kriminālo atbildību, lai lēmuma pieņēmējiem būtu vieglāk strādāt. Komisija vienojas par nepieciešamību šo pantu uz trešo lasījumu vēl precizēt. L.Vilsone Juridiskā biroja vārdā izsakās kritiski par administratīvo pārkāpumu kodifikācijas sistēmas maiņu.*

**Komisija nolemj atbalstīt IeM iesniegto** 68.2 panta redakciju, bet to precizēt uz trešo lasījumu.

**J.Rancāns** aicina apspriest 68.3 pantu.

*Notiek diskusija. J.Ādamsons un L.Vilsone norāda uz IeM redakcijas nepilnībām. J.Voitehovičs izskaidro redakciju, bet deputāti un L.Vilsone iesaka šo normu precizēt.*

**Komisija nolemj atbalstīt IeM iesniegto** 68.3 panta redakciju, bet to precizēt uz trešo lasījumu.

**J.Rancāns** aicina apspriest 68.4 pantu.

**L.Vilsone** norāda uz pirmajā lasījumā nobalsotās redakcijas nesakritību ar priekšlikumā ietverto 68.4 panta saturu. Uzsver sākotnējās normas neatbilstību Imigrācijas likumam. Iesaka ar komisijas lēmumu izslēgt pirmajā lasījumā nobalsoto 68.4 pantu no likumprojekta redakcijas. Atzīmē arī, ka, atbalstot jauno 68.4 panta redakciju, automātiski tiek izslēgta pirmajā lasījumā atbalstītā.

*Notiek diskusija par IeM priekšlikumā piedāvāto 68.4 panta redakciju. L.Vilsone izsaka iebildumus par nepieciešamību šajā pantā ietverto regulējumu saskaņot ar Darba likuma normām. J.Voitehovičs un I.Briede skaidro priekšlikumu un tajā ietvertos nodarbinātības jautājumus. J.Rancāns uzdod precizējošus jautājumus, iesaka precizēt šo pantu uz trešo lasījumu.*

**L.Vilsone** iesaka sēdes gaitā konstatēto precizējumu izskatīšanu neatlikt uz trešo lasījumu, jo tie ir būtiski un apjomīgi. Atzīmē, ka par katru esošās redakcijas pantu ir iebildumi. Ierosina šajā sēdē izrunāt priekšlikumus, bet nepieņemt lēmumu. Iesaka likumprojekta izskatīšanu turpināt vēl vienā sēdē, kad sadarbības rezultātā būtu izstrādātas jaunas redakcijas, un komisija varētu pieņemt lēmumu par atbalstu likumprojektam otrajā lasījumā.

**J.Rancāns** atbalsta L.Vilsones ieteikumu. Atzīmē iespējas sadalīt šo likumprojektu. Iesaka turpināt diskusiju par saņemtajiem priekšlikumiem, bet lēmumu par atbalstu tiem pieņemt komisijas 30. aprīļa sēdē.

*Deputāti un uzaicinātās personas atbalsta šo ierosinājumu. Tiek diskutēts par iespējām sadalīt likumprojektu, lai savlaicīgi varētu atbalstīt Ekonomikas ministrijas aktualitātes saistībā ar jaunuzņēmējiem. Dekodifikācijas regulējumam ir jāstājas spēkā tikai 2020. gada 1. janvārī.*

**J.Rancāns** aicina apspriest 68.5 pantu.

*Notiek diskusija. L.Vilsone norāda uz IeM sagatavotās redakcijas nepilnībām un nepieciešamību to precizēt.*

**J.Rancāns** aicina atlikt komisijas lēmumu par šo pantu.

*Deputātiem nav iebildumu.*

**J.Rancāns** aicina apspriest 68.6 pantu.

*Notiek diskusija. L.Vilsone lūdz precizējumu, IeM pārstāvji paskaidro.*

**J.Rancāns** aicina apspriest 68.7 pantu.

*Šis pants ir saistīts ar iepriekšējo pantu redakcijām, tādēļ komisija vienojas diskusiju turpināt 30. aprīļa sēdē, kad būs iespējams pieņemt lēmumu.*

**Nr. 12** – **Saeimas Juridiskā biroja priekšlikums: saistīts ar atsauci uz iepriekš apspriestajiem pantiem.**

**L.Vilsone atzīmē, ka Juridiskais birojs šo pantu 30. aprīļa sēdē varētu atsaukt, ja jaunajā redakcijā tiktu izpildīti iepriekš norādītie precizējumi.**

**Nr. 13** – Iekšlietu ministrijas parlamentārā sekretāra A.Blumberga priekšlikums: grozījumi Pārejas noteikumos, kas saistīti ar likuma nosaukuma maiņu.

**Komisija nolemj atbalstīt priekšlikumu Nr.13.**

**Nr. 14** – Saeimas Juridiskā biroja priekšlikums: grozījumi Pārejas noteikumos, kas saistīti ar likuma nosaukuma maiņu. Identisks ar Nr.13.

**Komisija nolemj atbalstīt priekšlikumu Nr.14.**

**Nr. 15** – Ekonomikas ministrijas parlamentārā sekretāra K.Bergana-Berģa priekšlikums: papildināt Pārejas noteikumus ar 48. un 49.punktu.

**J.Rancāns dod vārdu EM pārstāvjiem.**

**K.Soms informē, ka pēc apspriešanās ir nolemts, ka 48.punkts nav vajadzīgs. Aicina to izslēgt un mainīt punktu numerāciju.**

***Deputātiem, IeM amatpersonām un L.Vilsonei nav iebildumu.***

**Komisija nolemj daļēji atbalstīt priekšlikumu Nr.15 un iekļaut to komisijas priekšlikumā.**

**J.Rancāns dod vārdu M.Rozei.**

**M.Roze informē komisiju par IeM papildus izstrādāto priekšlikumu likumprojektam “Grozījumi Imigrācijas likumā” (Nr.208/Lp13), kurš iesniegts pēc priekšlikumu iesniegšanas termiņa. Tiek ierosināts papildināt likumprojektu, izsakot likuma 11. pantu jaunā redakcijā. M.Roze uzsver, ka šī iniciatīva būtu labs risinājums studentu nodarbinātības problēmu jautājumā; redakcija ir saskaņota ar Latvijas Tirdzniecības un rūpniecības kameru un Latvijas Darba devēju konfederāciju. Līdzīgs regulējums ir arī Lietuvas, Igaunijas un Polijas likumdošanā.**

**M.Roze akcentē nepieciešamību šo normu izskatīt jau otrajā lasījumā.**

***Deputāti atbalsta IeM priekšlikuma iekļaušanu izskatāmajā likumprojektā uz otro lasījumu.***

**Komisija nolemj** turpinātlikumprojekta “Grozījumi Imigrācijas likumā”(Nr.208/Lp13) izskatīšanu otrajam lasījumam komisijas sēdē 30. aprīlī.

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Sēde pabeigta plkst. 11.50.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede